Document ID: /fineweb-2-swissfilter-quality_10-filterrobots/filtered/02850.jsonl.gz/46

Поголема заштита на купувачите преку интернет, заштита од скриените трошоци, зголемување на времето од седум на 14 дена за враќање на стоката, се само некои од новите придобивки за европските граѓани со новиот Закон за заштита на потрошувачите, кој веќе стапи во сила.
Со новата директива се зголемуваат правата на 500 милиони потрошувачи без разлика каде купуваат во Европската Унија, во продавница или на интернет. Правилата се еднакво добри и за фирмите бидејќи со новиот закон се овозможува поевтина понуда на производите и на услугите до меѓународните потрошувачи.
Едно од најбитните измени е дека потрошувачите што купуваат на интернет ќе бидат заштитени од скриените трошоци. Такви трошоци опфаќаат измами со кои трговецот сака да го намами потрошувачот на т.н. бесплатни услуги, како хороскоп, рецепти и слично. Од сега со новиот закон потрошувачите мора да потврдат дека ја разбрале понудата и дека се согласуваат со условите што од нив се бараат. Втората измена се однесува на зголемена транспарентност на цената. Тоа значи дека трговците мора да ја објавуваат крајната цена на производите или услугите, односно при купување да не се појавуваат дополнителни трошоци. Практично ова значи дека по доставата на производот, потрошувачот не мора да плати за услугата ако таа не била претходно најавена од страна на трговецот.
Третата измена е забрана на однапред означени полиња на веб-страниците. На пример, при купување авионска карта често се случува да има понуда за купување осигурување или наем на автомобил. Со новиот закон тие дополнителни услуги може да бидат објавени само ако се дополнително означени и купувачите нема да мораат како до сега постојано да ги исклучуваат додека читаат информации за производот за кој се заинтересирани.
Со новиот закон се продолжува од седум на 14 дена рокот за премислување во однос на некој производ што е претходно купен. Практично тоа значи дека производот може да се врати без некоја посебна причина во текот на две недели. Во случај потрошувачот ако не е уредно информиран дека за 14 дена може да го врати производот, рокот на враќање на стоката се продолжува за една година.
Трговците, пак, доколку сакаат да се заштитат од дополнителни трошоци во случај да им биде вратена стоката, мора за тоа јасно да ги известат купувачите бидејќи во спротивно за с` мора да платат сами.
Заштита има и потрошувачите што купуваат од трговци кои преку домашни посети презентираат одреден производ. И за нив важат истите правила. Доколку е купен одреден производ, рокот на враќање се пресметува од денот на неговото преземање, а не како досега од денот кога е склучен договорот. Трговците мора во рок од 14 дена да им ги вратат парите на купувачите вклучувајќи ги тука и дополнителните трошоци доколку ги има.
За да се биде законски уредено, сега со законот се предвидува да се воведат обрасци за враќање на стоката, кои ќе бидат исти за целата Европска Унија и ќе важат во сите членки. При секое купување трговецот ќе мора да ги понуди овие обрасци. Потрошувачот може, но и не мора да ги прифати и употреби. Една од новините е дека сега трговците нема да можат да наплаќаат повисока цена доколку за одреден производ се плати со кредитна картичка, а не со готовина.
Што се однесува до фирмите, тие со новиот закон ќе можат многу полесно да тргуваат во цела Европа. Со новите правила тие ќе можат да продаваат производи и услуги надвор од продавниците, да склучуваат валидни договори и преку интернет и најбитно од с` е дека сега во цела ЕУ ќе важат истите правила.
ЈАСНА НАЗНАКА ДАЛИ СМЕЕ ДА СЕ КОПИРА ДИГИТАЛНАТА СОДРЖИНА
Законот предвидува и подобра заштита во поглед на дигиталните производи. И тие информации мора да бидат јасни и недвосмислени и да го известат купувачот дали смее или не да ја копира содржината и кои се последиците доколку се случи тоа.
Потрошувачите ќе можат да го прекинат преземањето одредена дигитална содржина с` до моментот додека тоа не започне.